Flemming Møller Mortensen (S), 2025-11-27:
Tak, formand.
Socialdemokratiet støtter det her lovforslag.
Lovforslaget drejer sig om den danske udviklingspolitiske strategi, som blev vedtaget i juni måned i år.
Der blev der med meget bred politisk opbakning – otte ud af Folketingets partier støttede den nye strategi –
truffet beslutning om, at man ville nedlægge Udviklingspolitisk Råd og i stedet for etablere nye fora til at sikre kvalitet, inddragelse og engagementskabelse i forhold til dansk udviklingspolitik.
Det skal siges, at dansk udviklingspolitik er i særklasse, for ikke ret mange lande i verden – det er faktisk kun fire lande i verden – støtter og lever op til det, der er FN's målsætning i forhold til at fordele udviklingsbistand fra rige lande til lande, der har meget mere brug for det.
De fire lande er Luxembourg, Norge, Sverige og Danmark.
Så Danmark er i særklasse.
Hvorfor er det så vigtigt, at vi får lavet en ny udviklingspolitisk strategi?
Det er det, fordi det er vigtigt at have en kontinuitet i udviklingssamarbejdet fra dansk side og ud i verden.
Derfor var vi fra socialdemokratisk side utrolig glade for, at det endnu en gang med et meget bredt politisk flertal lykkedes at lave en ny strategi umiddelbart før sommerferien.
For dermed har vi altså en mulighed for i højere grad at være med til at præge og indgå i de dialoger, som er fuldstændig vigtige.
Hvad er det så, lovforslaget her drejer sig om?
Derfor er det nu tanken, at man nedlægger Udviklingspolitisk Råd og i stedet erstatter det af det, der kommer til at hedde Partnerskab for Global Udvikling, som skal være et samlingspunkt for alle de relevante aktører, der er på det her område, og det være sig aktører fra alle dele af vores samfund.
Det er civilsamfund, det er erhvervsliv, det er fonde, det er vidensinstitutioner, og det er også repræsentanter fra partnerlande, som vi har valgt at vi skal indgå et samarbejde med.
Det er også meningen, at der skal laves et eksternt fagligt panel.
Det panel skal give faglige anbefalinger til de programmer, vi udvikler fra dansk side i samarbejde med andre lande.
Det er et spørgsmål om hele tiden at sikre maksimalt engagement hos de mange interessenter, der er.
Derfor er det her et rigtig godt forslag.
Det er et spørgsmål om, at der også gives nogle ministerbemyndigelser, som der arbejdes på, i forhold til hvem man udpeger, og hvordan man udpeger medlemmer til de to nye fora, altså både det eksterne faglige panel, men også det, der skal hedde Partnerskab for Global Udvikling.
Der bliver en åben proces.
I det hele taget er åbenhed og transparens vigtigt.
Vi har også kunnet se af de høringssvar, der er kommet til lovforslaget, at det er det, man ønsker at blive forsikret om, og det er det, vi også fra Socialdemokratiets side vil sikre bliver rammesætningen for det, og det ved jeg også at udenrigsministeren arbejder ihærdigt på.
Så på alle måder er det et rigtig godt lovforslag, som er med til at understøtte det, der har været dansk udviklingspolitik gennem mange årtier, så vi også i fremtiden kan stå så stærkt som overhovedet muligt.
Det er vel at mærke en fremtid, som stiller ekstremt store krav til, at lande samarbejder og interagerer, og at man på tværs af lande bærer det ansvar.
Derfor vil jeg også gerne her fra talerstolen sige, at jeg som udenrigsordfører og udviklingsordfører for Socialdemokratiet er utrolig glad for, at vi kan bryste os af, at vi endnu en gang er et af de meget få lande – og det er desværre en tendens, som er gået den gale retning – nemlig som sagt ud et ud af fire lande, der efterlever FN's mål om at give som minimum 0,7 pct. af vores bni.